་ལམ་ཡིན་པས་ཁྱབ་
པའི་ཕྱིར། དེར་ཐལ། དེའི་འབྲིང་གི་ཆུང་ངུ་དེ་ཡིན་ན་སྒོམ་སྤང་བདེན་འཛིན་
འབྲིང་གི་ཆེན་པོའི་དེ་ཡིན་དགོས། དེའི་འབྲིང་གི་འབྲིང་དེ་ཡིན་ན། སྒོམ་སྤང་
བདེན་འཛིན་འབྲིང་གི་འབྲིང་དེ་ཡིན་དགོས། དེའི་འབྲིང་གི་ཆེན་པོ་དེ་ཡིན་ན།
སྒོམ་སྤང་བདེན་འཛིན་འབྲིང་གི་ཆུང་ངུའི་དེ་ཡིན་དགོས། དེའི་ཆེན་པོའི་ཆུང་ངུ་
466

དེ་ཡིན་ན། སྒོམ་སྤང་བདེན་འཛིན་ཆུང་ངུའི་ཆེན་པོའི་དེ་ཡིན་དགོས། དེ་ཆེན་
པོའི་འབྲིང་ཡིན་ན།
༦༤
སྒོམ་སྤང་བདེན་འཛིན་ཆུང་ངུའི་འབྲིང་གི་དེ་ཡིན་དགོས་
རྩ་བར་འདོད་ན། ཁྱོད་ས་གཉིས་པའི་སྒོམ་ལམ་བར་ཆད་མེད་ལམ་ཡིན་
པར་ཐལ། སྒོམ་སྤང་བདེན་འཛིན་ཆེན་པོའི་དངོས་གཉེན་བར་ཆད་མེད་ལམ་
ཡིན་དགོས་པའི་ཕྱིར། ཁྱབ་སྟེ། སྒོམ་སྤང་བདེན་འཛིན་ཆེན་པོའི་འབྲིང་གི་
དངོས་གཉེན་བར་ཆད་མེད་ལམ་ཡིན་ན། ས་གསུམ་པའི་སྒོམ་ལམ་བར་ཆད་མེད་
ལམ་ཡིན་དགོས། དེའི་ཆེན་པོའི་ཆུང་ངུའི་དངོས་གཉེན་བར་ཆད་མེད་ལམ་ཡིན་
ན། ས་བཞི་བའི་དེ་ཡིན་དགོས། དེའི་འབྲིང་གི་ཆེན་པོའི་དངོས་གཉེན་བར་ཆད་
མེད་ལམ་ཡིན་ན། ས་ལྔ་བའི་དེ་ཡིན་དགོས། དེའི་འབྲིང་གི་འབྲིང་གི་དངོས་
གཉེན་བར་ཚད་མེད་ལམ་ཡིན་ན། ས་དྲུག་པའི་དེ་ཡིན་དགོས། དེའི་འབྲིང་གི་
ཆུང་ངུའི་དངོས་གཉེན་བར་ཆད་མེད་ལམ་ཡིན་ན། ས་བདུན་པའི་དེ་ཡིན་དགོས།
དེའི་ཆུང་ངུའི་ཆེན་པོའི་དངོས་གཉེན་བར་ཆད་མེད་ལམ་ཡིན་ན། ས་བརྒྱད་པའི་
དེ་ཡིན་དགོས། དེའི་ཆུང་ངུའི་འབྲིང་གི་དེ་ཡིན་ན། ས་དགུ་བའི་དེ་ཡིན་དགོས།
དེའི་ཆུང་ངུའི་ཆུང་ངུའི་དངོས་གཉེན་བར་ཆད་མེད་ལམ་ཡིན་ན། ས་བཅུ་བའི་
བར་ཆད་མེད་ལམ་ཡིན་དགོས་པའི་ཕྱིར། དེར་ཐལ། དེའི་ཆུང་ངུའི་དེ་ཡིན་ན།
རྒྱུན་མཐའི་བར་ཆད་མེད་ལམ་ཡིན་དགོས་པའི་ཕྱིར། འདོད་མི་རིགས་ཏེ། ས་
དང་བོའི་སྒོམ་ལམ་བར་ཆད་མེད་ལམ་ཡིན་པའི་ཕྱིར་ཟེར་ན། ས་བཅུ་ཐོབ་མ་ཐག་
པའི་བར་ཆད་མེད་ལམ་ཆོས་ཅན། སྒོམ་སྤང་བདེན་འཛིན་ཆུང་ངུའི་ཆུང་ངུའི་
དངོས་གཉེན་བར་ཆད་མེད་ལམ་ཡིན་པར་ཐལ། . ཐེག་ཆེན་སྒོམ་ལམ་བར་ཆད་
མེད་ལམ་ཆེན་པོའི་ཆེན་པོ་ཡིན་པའི་ཕྱིར། ཁྱབ་སྟེ། དེའི་སྒོམ་ལམ་བར་ཆད་
467

མེད་ལམ་ཆུང་ངུའི་ཆུང་ངུ་ཡིན་ན། སྒོམ་སྤང་བདེན་འཛིན་ཆེན་པོའི་ཆེན་པོའི་
དངོས་གཉེན་བར་ཆད་མེད་ལམ་ཡིན་པས་ཁྱབ་པའི་ཕྱིར། འདོད་མི་རིགས་ཏེ།
སྒོམ་སྤང་བདེན་འཛིན་ཆུང་ངུའི་ཆུང་ངུ་དེ་ལ་ཕྲ་རགས་གཉིས་སུ་ཕྱེ་བའི་རགས་པ་
དེ་དང་། ས་བཅུ་ཐོབ་མ་ཐག་པའི་སྒོམ་ལམ་བར་ཆད་མེད་ལམ་སྤང་གཉེན་དུ་སྦྱོར།
ཕྲ་མོ་དང་རྒྱུན་མཐའི་བར་ཆད་མེད་ལམ་སྤང་གཉེན་དུ་སྦྱོར་བའི་ཕྱིར། དེར་ཐལ།
སྒོམ་སྤང་བདེན་འཛིན་ཆུང་ངུའི་ཆུང་ངུའི་དེ་སྒོམ་སྤང་གཞན་བརྒྱད་ལ་ལྟོས་ཏེ་
ཕྲ་ཞིང་སྤོང་དཀའ་བས་ཕྲ་རགས་གཉིས་སུ་ཕྱེ་ནས་བར་ཆད་མེད་ལམ་གཉིས་ཀྱིས་
རགས་རིམ་ནས་སྤོང་དགོས་པའི་ཕྱིར། དེར་ཐལ། སྒོམ་ལམ་ཐོག་མར་སྐྱེས་པའི་
གནས་སྐབས་སུ་གཉེན་པོ་སྒོམ་སྟོབས་ཆུང་བའི་སྒོམ་སྤང་བདེན་འཛིན་ཆེན་པོའི་
ཆེན་པོ་དེ་ལ་ཕྲ་རགས་གཉིས་སུ་ཕྱེ་ནས་གཉེན་པོ་ས་དང་བོའི་སྒོམ་ལམ་བར་ཆད་
མེད་ལམ་དང་། གཉིས་པའི་སྒོམ་ལམ་བར་ཆད་མེད་ལམ་གཉིས་ཀྱིས་སྤོང་དགོས་
པའི་ཕྱིར།
གཉིས་པ་རང་ལུགས་ལ། ཐེག་ཆེན་གྱི་རྗེས་ལ་མངོན་རྟོགས་དེ་ཐེག་ཆེན་གྱི་
སྒོམ་ལམ་གྱི་མཚན་ཉིད། དེ་ལ་དབྱེ་ན། ཐེག་ཆེན་གྱི་སྒོམ་ལམ་བར་ཆད་མེད་
ལམ་དང་། རྣམ་གྲོལ་ལམ། རྗེས་ཐོབ་ཡེ་ཤེས་དང་གསུམ། རང་གི་ངོས་སྐལ་
གྱི་སྤང་བྱར་གྱུར་པའི་སྒོམ་སྤང་བདེན་འཛིན་གྱི་ས་བོན་གྱི་དངོས་གཉེན་བྱེད་པའི་
ཐེག་ཆེན་གྱི་རྗེས་ལ་མངོན་རྟོགས་དེ་ཐེག་ཆེན་གྱི་སྒོམ་ལམ་བར་ཆད་མེད་ལམ་གྱི་
མཚན་ཉིད། དེ་ལ་དབྱེ་ན། ས་དང་བོའི་སྒོམ་ལམ་བར་ཆད་མེད་ལམ་ནས་རྒྱུན་
མཐའི་བར་ཆད་མེད་ལམ་གྱི་བར་བཅུ་རྣམས་སུ་ཡོད། རང་དང་མཉམ་བཞག་ཐུན་
གཅིག་ཏུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་གྱི་ལག་རྗེས་ལས་རང་
དང་མཉམ་བཞག་ཐུན་གཅིག་ཏུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་
468

ལམ་།
9༥༢
HA །
གྱི་ངོས་སྐལ་གྱི་དྲི་མ་ལས་དངོས་སུ་གྲོལ་བའིཆ་ནས་བཞག་པའི་ཐེག་ཆེན་གྱི་
རྗེས་ལ་མངོན་རྟོགས་དེ་ཐེག་ཆེན་གྱི་སྒོམ་ལམ་རྗེས་ཐོབ་ཡེ་ཤེས་ཀྱི་མཚན་ཉིདདེ་ལ་དབྱེ་ན། ས་དང་བོའི་སྒོམ་ལམ་རྗེས་ཐོབ་ཡེ་ཤེས་ནས་ས་བཅུའི་དེའི་
བར་དུ་དགུ་ཡོད། སྤང་གཉེན་སྦྱོར་ཚུལ་ལ། ས་དང་བོའི་སྒོམ་ལམ་བར་ཆད་
མེད་ལམ་དང༌z%a, སྨྱོ
ཕྱེ་བའི་རགས་པ། སྤང་གཉེན་དུ་སྦྱོར། གསུམ་པའི་བར་ཆད་མེད་ལམ་དང་སྒོམ་
སྤང་བདེན་འཛིན་ཆེན་པོའི་འབྲིང་གི་སྤོང་གཉེན་དུ་སྦྱོར་བ་ནས་ས་བཅུ་ཐོབ་མ་
ཐག་པའི་སྒོམ་ལམ་བར་ཆད་མེད་ལམ་དེ་སྒོམ་སྤང་བདེན་འཛིན་ཆུང་ངུའི་ཆུང་ངུ་
ལ་ཕྲ་རགས་གཉིས་སུ་ཕྱེ་བའི་རགས་པ་དང་སྤོང་གཉེན་དུ་སྦྱོར། རྒྱུན་མཐའི་བར་
ཆད་མེད་ལམ་དང་ཕྲ་བ་གཉིས་སྤང་གཉེན་དུ་སྦྱོར་བ་ཡིན་པའི་ཕྱིར།
གསུམ་པ་རྩོད་པ་སྤོང་པ་ལ་ཁོ་ན་རེ། ཐེག་ཆེན་གྱི་སྒོམ་ལམ་བར་ཆད་མེད་
ལམ་ལ་དགུར་གྲངས་མ་ངེས་པར་ཐལ། ས་དང་བོའི་སྒོམ་ལམ་བར་ཆད་མེད་ལམ་
ནས་ས་བཅུ་ཐོབ་མ་ཐག་པའི་བར་ཆད་མེད་ལམ་དང་རྒྱུན་མཐའི་བར་ཆད་མེད་
ལམ་གྱི་བར་གྱི་དབྱེ་བ་འཐད་པའི་ཕྱིར་ཟེར་ན་མ་ཁྱབ་སྟེ། ས་དང་བོའི་བར་ཆད་
མེད་ལམ་དང་གཉིས་པའི་བར་ཆད་མེད་ལམ་གཉིས་སྒོམ་ལམ་ཆུང་ངུར་འདུ་བའི་
ཕྱིར། ཕར་ཕྱིན་ལམ་སྒྲིགས་ལས། ས་དང་བོའི་སྒོམ་ལམ་ཆུང་ངུར་འདུ་བས་
དགུར་གྲངས་མ་ངེས་པའི་སྐྱོན་མེད་དོ། །ཞེས་གསུངས།
ཡང་ཁོ་ན་རེ། སངས་རྒྱས་འཕགས་པའི་རྒྱུད་ལ་ཐེག་ཆེན་གྱི་སྒོམ་ལམ་རྣམ་
གྲོལ་ལམ་ཡོད་པར་ཐལ། སྒོམ་སྤང་བདེན་འཛིན་དེ་ལ་ཆེ་འབྲིང་ཆུང་དགུར་ཕྱེ་
བས་དེ་དག་སོ་སོའི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་
ལམ་ཆུང་འབྲིང་ཆེ་དགུ་ཕྱེ་བས་དྲངས་པའི་ཐེག་ཆེན་གྱི་སྒོམ་ལམ་རྣམ་གྲོལ་ལམ་
469

དགུ་ཡོད་པའི་ཕྱིར། དེར་ཐལ། དེ་ལ་དགུར་ཕྱེ་བའི་དེ་དག་སོ་སོའི་དངོས་གཉེན་
དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་དགུར་ཡོད་པའི་ཕྱིར་ན་མ་
ཁྱབ། འོ་ན་རྣམ་མཁྱེན་སྐད་ཅིག་དང་བོ་ཐེག་ཆེན་གྱི་སྒོམ་ལམ་རྣམ་གྲོལ་ལམ་
ཡིན་པར་ཐལ། རྒྱུན་མཐའི་བར་ཆད་མེད་ལམ་གྱིས་དངོས་སུ་དྲངས་པའི་ཐེག་
ཆེན་གྱི་སྒོམ་ལམ་རྣམ་གྲོལ་ལམ་ཡོད་པའི་ཕྱིར། དེར་ཐལ། ས་དང་བོའི་སྒོམ་
ལམ་བར་ཆད་མེད་ལམ་ནས་རྒྱུན་མཐའི་བར་ཆད་མེད་ལམ་གྱི་བར་གྱིས་དྲངས་
པའི་སྒོམ་ལམ་རྣམ་གྲོལ་ལམ་ཡོད་པའི་ཕྱིར། དེར་ཐལ། དེ་འདྲའི་སྒོམ་ལམ་བར་
ཆད་མེད་ལམ་དགུ་ཡོད་པའི་ཕྱིར། ཁྱབ་པ་ཁས།
ཡང་ཁོ་ན་རེ། སྒོམ་སྤང་ཉོན་སྒྲིབ་དེ་ལ་ཆེ་འབྲིང་ཆུང་ངུ་དགུར་ཕྱེ་ནས་དེ་
དག་སོ་སོའི་དངོས་གཉེན་དུ་གྱུར་པའི་ཉན་ཐོས་ཀྱི་སྒོམ་ལམ་བར་ཆད་མེད་ལམ་
ཆུང་འབྲིང་ཆེ་དགུར་ཕྱེ་བས་དེ་དག་སོ་སོའི་དྲངས་པའི་ཉན་ཐོས་ཀྱི་སྒོམ་ལམ་རྣམ་
གྲོལ་ལམ་དགུར་ཡོད་པར་ཐལ། འདོད་པའི་སས་བསྡུས་ཀྱི་སྒོམ་སྤང་ཉོན་མོངས་
ལ་ཆེ་འབྲིང་ཆུང་དགུར་ཕྱེ་བས་དེ་དག་སོ་སོའི་དངོས་གཉེན་དུ་གྱུར་པའི་ཉན་ཐོས་
ཀྱི་སྒོམ་ལམ་བར་ཆད་མེད་ལམ་ཆུང་འབྲིང་ཆེ་དགུས་དྲངས་པའི་ཉན་ཐོས་ཀྱི་སྒོམ་
ལམ་རྣམ་གྲོལ་ལམ་དགུ་ཡོད་པའི་ཕྱིར་ཟེར་ན་མ་ཁྱབ། འདོད་ན། ཉན་ཐོས་དགྲ་
བཅོམ་པའི་རྒྱུད་ལ་ཉན་ཐོས་ཀྱི་སྒོམ་ལམ་རྣམ་གྲོལ་ལམ་ཡོད་པར་ཐལ་ལོ་ཟེར་ན།
འོ་ན་འདོད་ཉོན་དགུ་བ་སྤངས་ཟིན་པའི་ཉན་ཐོས་ཀྱི་སྒོམ་ལམ་པ་ཡོད་ན་སྒོམ་སྤང་
ཉོན་མོངས་དགུ་བ་སྤངས་པའི་ཉན་ཐོས་ཡོད་པས་ཁྱབ་པར་ཐལ། མ་ཁྱབ་མཚམས་
ལ་ཁྱབ་འབྲེལ་ཡོད་པའི་ཕྱིར། འདོད་ན། སྒོམ་སྤང་ཉོན་མོངས་དགུ་བ་སྤངས་
པའི་ཉན་ཐོས་སྒོམ་ལམ་པ་ཡོད་པར་ཐལ། འདོད་ཉོན་དགུ་བ་སྤངས་པའི་དེ་ཡོད་
པའི་ཕྱིར། དེར་ཐལ། དེ་སྤངས་ཟིན་ནས་བསམ་གཏན་དང་བོའི་སས་བསྡུས་
470

ཀྱི་ཉོན་མོངས་སྤང་དགོས་ཀྱི་འབྲས་བུ་རིམ་གྱིས་བའི་ཕྱིར་མི་འོང་ཡོད་པའི་ཕྱིར།
འདོད་མི་རིགས་ཏེ།
ཉོན་མོངས་སྤངས་པའི་གང་ཟག་ཡིན་ན། དགྲ་བཅོམ་པ་
ཡིན་དགོས་པའི་ཕྱིར། གཉིས་པ་འགྲེལ་བ་ལས། འདོད་པའི་ཁམས་དང་ཞེས་པ་
ནས། ཞེས་བྱའོ་ཞེས་པའི་བར་བྱུང་།
གཉིས་པ་ལ། མཚམས་སྦྱར་བ་རྩ་བ་དང་འགྲེལ་བ་གསུམ། དང་བོ་ལ། ཇི་
ལྟར་ཤིན་ཏུ་བ་ཡིན་ཞེ་ན་ཞེས་པ་འདི་བྱུང་། གཉིས་པ་ལ། དེ་ལ་ཀླན་ཀ་སྤངས་པ་
ཡི་ཞེས་པ་ནས། འདོད་པ་ཡིན་ཞེས་པའི་བར་བྱུང་། གསུམ་པ་ལ། དེ་ལ་ཞེས་པ་
ནས། རྣམ་པར་བཞག་གོ་ཞེས་པའི་བར་བྱུང༌། འདིའི་སྐབས་སུ་ཉི་ཁྲི་སྣང་བའི་
ལུགས་དང་། འགྲེལ་བ་དོན་གསལ་གྱི་ལུགས་གཉིས་ལས། དང་བོ་ལ། གང་ལ་
རྩོད་པའི་གཞི། ཇི་ལྟར་རྩོད་པའི་ཚུལ།
་
Oh6
9.༠༡
དང་
བོ་ལ། གཉིས་པ་ཇི་
ལྟར་རྩོད་པའི་ཚུལ་ནི་མ་དག་པའི་གཞན་དབང་བདེན་པར་གྲུབ་པར་ཐལ། སྒོམ་
སྤང་ལ་ཆེ་འབྲིང་ཆུང་དགུའི་འཐད་པའི་ཕྱིར། དགུ་བོ་དེ་སྒོམ་ལམ་བར་ཆད་མེད་
ལམ་ད་གུའི་དག་བྱའི་དྲི་མ་ཡིན་པའི་ཕྱིར། འདོད་ན། དག་པའི་གཞན་དབང་
བདེན་པར་གྲུབ་པར་ཐལ། གཉེན་པོ་ཐེག་ཆེན་གྱི་སྒོམ་ལམ་བར་ཆད་མེད་ལམ་
དགུའི་དབྱེ་བ་འཐད་པའི་ཕྱིར།
CN,
F
འདོད་དེ། འཇལ་བྱེད་ཤེས་པ་དང་གཞལ་བྱ་བདེན་སྟོང་མཉམ་པ་ཉིད་དུ་མངོན་
སུམ་དུ་རྟོགས་པ་ཉིད་ཀྱིས་སྤང་བྱ་དེ་དག་གི་དངོས་གཉེན་དུ་གྲུབ་པའི་ཕྱིར། ཞེས་
ཆོས་ཅན་འཆད་པ་ལ། ལམ་ནི། ཞེས་གསུངས། གཏན་ཚིགས་འཆད་པ་ལ།
འཇལ་དང་གཞལ་བྱ་དག མཉམ་པ་ཉིད་ཀྱི། ཞེས་གསུངས། བསྒྲུབ་ཆོས་འཆད་
པ་ལ། ཁམས་གསུམ་གྱི་གཉེན་པོ་ཉིད་དུ་འདོད་པ་ཡིན། ཞེས་གསུངས། གསུམ་
471

པ་རྩོད་པ་དེ་སེལ་བྱེད་ཀྱི་ལན་ནི། བདེན་གཉིས་འགལ་བར་འཛིན་པའི་དོན་དམ་
+
ཟི,
ལ་ལྟོས་པའི་རྩོད་པ་བཀོད་ནས། དེའི་ལན་འདེབས་པར་བྱེད་པའི་ཚུལ་ཡིན་ཏེ།
རྣམ་བཤད་ལས། འཕགས་པའི་འགྲེལ་བར་འབྱུང་བ་ལྟར་སྤང་གཉེན་དོན་
༠.
པར་མ་གྲུབ་ན་སྤང་གཉེན་གྱི་རིམ་པར་མི་འཐད་པར་རྩོད་པ་ནི། བདེན་གཉིས་
འགལ་བར་འཛིན་པའི་རྩོད་པའོ། །ཞེས་གསུངས་པའི་ཕྱིར།
གཉིས་པ་འགྲེལ་པ་དོན་གསལ་གྱི་རྩོད་པ་སྤོང་ཚུལ་ནི། ཀུན་རྫོབ་ལ་ལྟོས་
པའི་རྩོད་པ་བཀོད་ནས། དེའི་ལན་འདེབས་པར་བྱེད་པ་ཡིན་ཏེ། དང་བོ་ལ། ཁ་
ཅིག་ན་རེ། ས་དགུ་ལ་ནི་ཞེས་སོགས་ཀྱི་སྐབས་སུ་སྒོམ་ལམ་ཆེ་འབྲིང་ཆུང་དགུ་
དང་། སྒོམ་སྤང་ཆུང་འབྲིང་ཆེ་དགུ་སྤང་གཉེན་དང་སྦྱར་ནས་བཤད་པ་མི་འཐད་
པར་ཐལ། སྤང་བྱ་ཆེ་འབྲིང་ཅུང་དགུ་གཉེན་པོ་ཆེ་འབྲིང་ཆུང་དགུ་དང་སྤང་
གཉེན་དུ་སྦྱོར་རིགས་པའི་ཕྱིར། སྤང་བྱ་ཆེན་པོ་ཐོག་མར་འགག་སྤང་བྱ་ཆུང་ངུ་
མཐར་འགག་ན་གཉེན་པོ་ཡང་ཐོག་མར་སྐྱེ། ཆུང་ངུ་མཐར་སྐྱེ་བར་རིགས་པ་གང་
ཞིག གཉེན་པོ་ཆུང་ངུ་ཐོག་མར་སྐྱེ་ཆེན་པོ་མཐར་སྐྱེ་བ་ཡིན་ན། སྤང་བྱ་ཆུང་ངུ་
ཐོག་མར་འགོག་ཆེན་པོ་མཐར་འགག་དགོས་པའི་ཕྱིར། དང་བོ་གྲུབ་སྟེ། གཤེད་
མ་སྟོབས་ཞན་པས་དགྲ་སྟོབས་ལྡན་འཇོམས་མི་ནུས་པའི་ཕྱིར། དེར་ཐལ། དགྲ་
སྟོབས་ལྡན་ལ་འཇོམས་བྱེད་ཀྱི་གཤེད་མ་ཡང་སྟོབས་ལྡན་དགོས་པ་ལྟར་སྤང་བྱ་
ཆེན་པོ་ཡང་གཉེན་པོ་སྒོམ་ལམ་ཆུང་ངུས་འཇོམས་མི་ནུས་པར་གཉེན་པོ་སྒོམ་ལམ་
ཆེན་པོས་གཞོམ་དགོས་པའི་ཕྱིར། རྟགས་གཉིས་པ་གྲུབ་སྟེ། དགྲ་སྟོབས་ཞན་
པ་འཇོམས་པ་ལ་གཤེད་མ་སྟོབས་ལྡན་མི་དགོས་པ་ལྟར་སྤང་བྱ་ཆུང་ངུ་ལ་གཉེན་
སྒོམ་ལམ་ཆེན་པོས་འཇོམས་མི་དགོས་པར་གཉེན་པོ་སྒོམ་ལམ་ཆུང་ངུས་ཀྱང་
གཞོམ་པར་ནུས་པའི་ཕྱིར། \ འཆད་པ་ལ། འགྲེལ་བར། ཁ་ཅིག་དགྲ་སྟོབས་ལྡན་
7
༥
,,,,,,
472

ལ་ཞེས་པ་ནས། བཟུང་L
སྟེ་རིགས་སོ། །ཞེས་པའི་བར་གསུངས།
གཉིས་པ་ལ། སྤང་བྱ་ཆེ་རིམ་ནས་འགག་ན་གཉེན་པོ་ཡང་ཆེ་རིམ་ནས་སྐྱེ་
དགོས་པ་དང་། གཉེན་པོ་ཆུང་རིམ་ནས་སྐྱེ་ན་སྤང་བྱ་ཡང་ཆུང་རིམ་ནས་འགག་
དགོས་པས་ཀླན་ཀ་དེ་བརྗོད་པ་མི་འཐད་པར་ཐལ། ཀླན་ཀ་དེ་དཔེའི་སྒོ་ནས་སྤོང་
ནུས་པའི་ཕྱིར། སྤང་བྱ་ཆེ་རིམ་ནས་ཐོག་མར་སེལ་དགོས། ཆུང་རིམ་ནས་མཐར་
སེལ་དགོས་པ་དཔེའི་སྒོ་ནས་གྲུབ་པའི་ཕྱིར། གོས་ལ་ཆགས་པའི་དྲི་མ་རགས་པ་
དེ་རྩོལ་བ་ཆུང་ངུས་སེལ་བར་ནུས། དེ་ལ་ཆགས་པའི་དྲི་མ་ཕྲ་ཞིང་ཕྲ་བ་དེ་འབད་
པ་ཆེན་པོས་ཡང་ཡང་དག་པ་ལ་བརྟེན་ནས་སེལ་དགོས་པའི་ཕྱིར། དེར་ཐལ།
གོས་ལ་ཆགས་པའི་དྲི་མ་རགས་པ་དེ་བཙོ་བླག་མཁན་གྱིས་དག་བྱེད་ཀྱི་ཆུས་ལན་
གཅིག་གཉིས་ཙམ་བཀྲུས་པས་དག་ནུས། དྲི་མ་ཕྲ་མོ་དེ་བཙོ་བླག་མཁན་གྱིས་དག་
བྱེད་ཀྱི་ཆུས་ཡང་དང་ཡང་དུ་འབད་པ་ཆེན་པོ་བྱས་པ་ལ་བརྟེན་ནས་སེལ་དགོས་
པ་དེ་བཞིན་ཡིན་པའི་ཕྱིར། ཞེས་འཆད་པ་ལ། འགྲེལ་བ་ལས། གོས་ལ་ཆགས་
པའི་དྲི་མ་ཞེས་སོགས་ཀྱི་གཞུང་འདི་གསུངས།
འདིའི་སྐབས་སུ་ཐེག་ཆེན་གྱི་སྒོམ་ལམ་བར་ཆད་མེད་ལམ་ཆུང་འབྲིང་
དགུ་ཁམས་གསུམ་གྱི་སྤང་བྱ་ཆེ་འབྲིང་དགུའི་གཉེན་པོ་ཉིད་དུ་འདོད་རིགས་ཏེ།
གཉེན་པོ་ཆུང་རིམ་ནས་སྐྱེ། སྤང་བྱ་ཆེ་རིམ་ནས་འགག་པའི་སྤང་གཉེན་གྱི་རིམ་
པ་དཔེའི་སྒོ་ནས་གྲུབ་པ་དེའི་ཕྱིར། ཞེས་འཆད་པ་ལ། གཞུང་འདི་གསུངས་པའི་
ཕྱིར། འདི་ནི་ཀུན་རྫོབ་ལ་བརྟེན་པའི་རྩོད་པ་ཡིན་ཏེ། རྣམ་བཤད་ལས། སྤང་
གཉེན་སྐྱེ་རིམ་དང་འགག་རིམ་ལ་བརྟེན་ནས་རྩོད་པ་ནི་ཐ་སྙད་ལ་བརྟེན་པའི་རྩོད་
པའོ། །ཞེས་གསུངས་པའི་ཕྱིར།
ཤ་
གསུམ་པ་སྐབས་བསྡུ་བ་ནི། ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་པ་ནས་
473

སྐབས་གཉིས་པའི་འགྲེལ་བའོ་ཞེས་པའི་བར་བྱུང་། འདིའི་སྐབས་སུ་སྦྱོར་བ་
འགོད་པ་ནི། ཤེས་བྱ་ཆོས་ཅན། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་
བསྟན་བཅོས་མངོན་པར་རྟོགས་པའི་རྒྱན་ཞེས་བྱ་བ་ལས་སྐབས་གཉིས་པའི་འགྲེལ་
བ་སྟེ་གཉིས་པའི་ཚིག་དོན་ཀུན་གཏན་ལ་ཕབ་པ་ཡིན་ཏེ། ལམ་ཤེས་མཚོ
བྱེད་ཀྱི་ཆོས་བཅུ་གཅིག་ལེགས་པར་བཤད་པའི་སྒོ་ནས་གཏན་ལ་ཕབ་པའི་ཕྱིར།
ན་
སྨྲས་པ། རྟོགས་དཀའ་རྒྱལ་ཡུམ་དགོངས་དོན་བཞིན་རས་གང་། །འཆད་
བྱེད་བསྟན་བཅོས་སྔ་རབས་འཁྲུལ་བའི་གཡའ། །སེལ་བྱེད་ཧ་རི་བྷ་ཏྲའི་རང་
ལུགས་མཆོག །སྟོན་བྱེད་འདི་འདྲ་མཁས་དབང་མགུལ་བའི་རྒྱན། །མཁས་
དྲེགས་ཕལ་གྱིས་སྤྱོད་ཡུལ་མ་ཡིན་ཞིང་། །ཡིད་བཞིན་ནོར་གྱིས་བསྒྲུན་དུ་མ་
མཆིས་པས། །འཛད་མེད་ལེགས་པར་བཤད་པའི་མཆོད་པ་འདི། །འཇམ་མགོན་
བླ་མའི་བཀའ་དྲིན་བསབ་ཕྱིར་འབུལ། །འདིར་འབད་དགེ་ཚོགས་ཉི་མ་འོད་པོ་
ཆེས། །འགྲོ་ཀུན་བློ་ཡི་མུན་པ་རབ་བཅིལ་ཏེ། །ཐོས་བསམ་སྒོམ་པའི་བློ་གྲོས་
འདབ་མ་འབུམ། །འཛུམ་པའི་རྩེད་དགའ་སྐྱེ་བར་གཏོང་མིན་ཤོག །བློ་བཟང་
བསྟན་པའི་ཉི་མས་བྱས་པའི་ལེགས་བཤད་མཁས་པའི་མགུལ་རྒྱན་ལས་སྐབས་གཉིས་པའི་
སྐབས་ཀྱི་བཤད་པ་རྫོགས་སོ། ། ། །མངྒ་ལཾ། །
474